Krangler videre før skjebnekampen
Eto'o mener ledelsen i det kamerunske fotballforbundet saboterer verdensmesterskapet - det syvende «Løvene» deltar i - og poengterer at når turneringen i Brasil er over skal sannheten på bordet. - Jeg lar meg ikke presse, men etter VM kan dere være sikker. Jeg kommer til å kaste lys på det ene og det andre slik at presidenten får lære av hva som har skjedd, sier Samuel Eto'o.Kamerun tapte åpningskampen mot Mexico (1-0). I natt må de vinne over Kroatia for å holde liv i VM-drømmen. Siste kamp i gruppespillet er mot selveste Brasil (23. juni). Men det spørs om den meritterte spissen og storscoreren med fortid i Barcelona, Inter og Chelsea kommer på banen. Da han tok plass på pressekonferansen på Arena da Aamazonia i Manaus var det med ispose på høyre kne. Han bekrefter at han ikke har trent skikkelig siden Mexico-kampen. Hvis han ikke blir klar kaster trolig landslagstrener Volker Finke innpå Pierre Webo eller Vincent Aboubakar. - Folk kan anklage meg, og si hva de vil, jeg gir likevel blaffen. Laget vil stå samlet og være solid. Men det er en skam at noen prøver bryte det opp, sier Samuel Eto'o.Før avreise til VM havnet VM-troppen og forbundsledelsen i pengekrangel. Stridens kjerne var størrelsen på bonusen. Med Eto'o i spissen skal spillerne ha nektet å gå ombord i flyet som skulle frakte dem til Brasil før en avtalen var på plass. For tre år siden ble Eto'o, som har 54 mål på 118 landskamper, utestengt i åtte måneder fordi han boikottet en treningskamp mot Algerie på grunn av pengekrangel.
Samuel Eto'o (33) vant lønnskampen på vegne av lagkameratene før avreise til VM. Men han gir seg ikke med det. Før nattens avgjørende kamp mot Kroatia angriper han egen ledelse - igjen.